FI Euroopan unionin virallinen lehti C 258/13

Maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2006/C 258/04)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

Asetuksen 5 artiklassa ja 17 artiklan 2 kohdassa tarkoitettu rekisteröintihakemus

”ARANCIA DEL GARGANO”

EY nro: IT/PGI/005/0296/10.06.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa 1 kohdassa ilmoitetuilta kansallisilta viranomaisilta ja Euroopan komissiolta (1).

1. jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre, 20 I-00187 Roma Puhelin: 06 481 99 68 Faksi: 06 42 01 31 26 S-posti: qtc3@politicheagricole.it

2. hakijaryhmittymä:

Nimi: Consorzio di tutela e valorizzazione «Gargano Agrumi» Osoite: Via Salita della Bella I-71018 Vico del Gargano (FG) Puhelin: 0884–96 62 29 Faksi: 0884–96 63 99 S-posti: — Kokoonpano: Tuottaja/jalostaja ( ) Muu ( X )

3. tuotelaji:

Luokka 1.6 — Tuoreet tai jalostetut hedelmät, vihannekset ja viljat

4. eritelmä (yhteenveto 4 artiklan 2 kohdan edellytyksistä)

4.1 Nimi: ”Arancia del Gargano”

4.2 Kuvaus: Biondo comune del Gargano ja paikalliseen Duretta del Gargano -ekotyyppeihin kuuluva tuore hedelmä, josta käytetään paikallista nimitystä ”arancia tosta”.

Arancia del Garganon tärkeimmät ominaisuudet ovat:

Biondo Comune del Gargano:

pyöreä tai päärynämäinen muoto;

suhteellisen ohut, hienorakeinen, rosoinen ja väriltään voimakkaan kullankeltainen kuori;

hedelmän keskiosan halkaisija 60 mm;

mehutuotos käsin puristettuna vähintään 35 %.

Kuoren valkoinen osa on pehmeä ja keskimääräisen kiinnittynyt. Emin vartalo on epäsäännöllinen, keskimittainen ja osittain kuoppainen. Malto ja mehu ovat väriltään oranssinkeltaisia, ja niiden sokeripitoisuus on vähintään 9 % ja happopitoisuus alle 1,2 %. Sokeripitoisuuden Brix-arvo on vähintään 10 ja Brix-kypsyyden ja vedettömän sitruunahapon välinen suhde vähintään 6.

Arancia duretta:

pyöreä tai soikea muoto; muodosta riippuen käytetään paikallisia nimityksiä ”duretta tonda” ja ”viso lungo”;

värityksensä voimakkuudelta vaihteleva, kirkkaan oranssinkeltainen erittäin sileä ja hienonystyräinen kuori;

hienojakoinen, pienistä mehurakkuloista koostuva meripihkanvärinen malto, jolle on ominaista lohkeavuus; vähän tai ei lainkaan siemeniä, happopitoisuus alle 1,2 %;

hedelmän keskiosan halkaisija 55–60 mm;

mehutuotos käsin puristettuna vähintään 35 %;

sokeripitoisuus vähintään 10 %;

sokeripitoisuuden Brix-arvo vähintään 11 ja Brix-kypsyyden ja vedettömän sitruunahapon välinen suhde vähintään 6,2.

Kummankin edellä kuvatun tyypin hedelmien on oltava vähintään 100 gramman painoisia, ja kuoren värityksen on oltava yhtenäinen. Kukkaperän alaosa on kirkkaan vihreä.

Arancia del Gargano on saatettava kulutukseen suljetuissa lujatekoisissa pakkauksissa, jotka on valmistettu kasvikunnasta peräisin olevasta materiaalista, kuten puusta tai pahvista. Pakkauksen vetoisuus on vähintään 1 kilogrammaa ja enintään 25 kilogrammaa. Vähintään 80 %:ssa pakkauksessa olevista paperiin käärityistä tai käärimättömistä hedelmistä on oltava tunnus ”I.G.P. Arancia del Gargano”. Jos hedelmät pidetään kaupan irtotavarana, ne on varustettava edellä mainitulla tunnuksella.

4.3 Maantieteellinen alue: Maantieteellinen tuotanto- ja pakkausalue sijaitsee Foggian maakunnassa (Puglia) ja käsittää Vico del Garganon, Ischitellan ja Rodi Garganicon kunnat ja erityisesti Vico del Garganosta Rodi Garganicoon ja Ischitellaan ulottuvan Garganon kallioniemen rannikkokaistaleen ja siihen rajoittuvan sisämaan.

4.4 Alkuperätodisteet: Kaikkia tuotantoprosessin vaiheita valvotaan jatkuvasti merkitsemällä tuottajat ja pakkaajat valvontaelimen ylläpitämiin rekistereihin siten, että voidaan varmistaa tuotteen tunnistettavuus ja jäljitettävyys.

Tuotteen jäljitettävyys ja alkuperä voidaan varmistaa myös merkitsemällä kaikki appelsiinitarhat valvontaelimen ylläpitämään ja päivittämään rekisteriin, joka sisältää appelsiinitarhojen tunnistetiedot, sekä ilmoittamalla valvontaelimelle tuotetut määrät. Valvontaelin tekee tuotantoeritelmän ja siihen sisältyvän valvontasuunnitelman määräysten mukaisesti tarkastuksia kaikille edellä tarkoitettuihin rekistereihin merkityille fyysisille ja oikeushenkilöille.

4.5 Tuotantomenetelmä: Eritelmässä määrätään muun muassa, että appelsiinitarhat istutetaan ottaen huomioon tuotantoalueen maanpinnanmuodostuksen ja maaperän erityispiirteet. Tarhat sijaitsevat kaltevassa maastossa, ja viljelymenetelmä on kivimuurien tai pengerrysten avulla toteutettava terassiviljely. Perusrunkona käytetään perinteisesti voimassa olevan lainsäädännön mukaisesti varmennettua melangolo-lajin (citrus mearda) hapanappelsiinipuuta.

Appelsiinipuun muoto on alueelle tyypillinen kupolimainen puolipallo, josta käytetään paikallista nimitystä ”cupola”. Puu käsittää kaksi päähaaraa ja kaksi sivuoksaa, jolloin latvus kehittyy pyöreänä neliönmuotoisen runkorakenteen sisälle. Alapuoli on ihanteellisen avoin ilman vaihtumiselle ja sadonkorjuun sujumiselle.

Taimet istutetaan perinteiseen tapaan vinoruutuviljelmän muotoon, ja istutustiheys on 250–400 tainta hehtaaria kohti.

Viljelmiä kastellaan toukokuusta lokakuuhun.

Hehtaarikohtainen tuotos saa olla enintään 30 tonnia (Biondo comune del Gargano) tai 25 tonnia (Duretta del Gargano).

Arancia del Garganon luonnollisella tavalla pitkään jatkuvan kypsymisen perusteella sadonkorjuuajankohdat on vahvistettu seuraavasti: 15. päivästä huhtikuuta elokuun loppuun (Biondo comune del Gargano) ja 1. päivästä joulukuuta 30. päivään huhtikuuta (Duretta del Gargano).

Sadonkorjuu tapahtuu käsin tai saksia käyttäen. Hedelmien keinotekoinen kypsyttäminen on kielletty.

SMM-tuotteen ”Arancia del Gargano” pakkaaminen voi tapahtua ainoastaan 4.3 kohdassa määritellyllä tuotantoalueella, jotta voidaan varmistaa tuotteen alkuperä ja jäljitettävyys.

4.6 Yhteys maantieteelliseen alkuperään: SMM-rekisteröintihakemus perustuu kyseisen sitrushedelmän kiistattomaan maineeseen. Hedelmätarhojen sijaintialueen ilmasto-olosuhteet ovat laadun kannalta erittäin merkittävä tekijä. Koska ilmasto ei ole liian kuuma, puut ja hedelmät eivät altistu kovin helposti vakaville kasvitaudeille. Toinen ilmastoon liittyvä tekijä on Garganon sitrushedelmien poikkeuksellinen kypsymisajankohta: toisin kuin muilla Italian sitrushedelmien viljelyalueilla, hedelmät eivät kypsy tammi-, helmi- tai maaliskuussa vaan useita kuukausia myöhemmin huhti-toukokuun lopusta aina elokuuhun asti. Tärkeä tekijä on myös Arancia del Garganon erinomainen säilyvyys, jonka ansiosta alueen appelsiinit kestivät muinoin pilaantumatta 30–40 päivää kestäneen kuljetuksen Chicagoon tai New Yorkiin. Arancia del Garganon ainutlaatuisten aistinvaraisten ominaisuuksien ja tyypillisen muodon ohella sen kehittymiseen ja maineeseen ovat olennaisella tavalla vaikuttaneet tuotantoalueen maaperä- ja ilmasto-olosuhteet (kalkkikiven sekainen punainen maa-aines, joka sisältää erityisen runsaasti rautaa ja mangaania, yleensä jyrkkä sijainti rinteillä ja laaksoissa, äkillisen lämpötilan alenemisen aiheuttavat kylmät tuulet) sekä ihmisen jatkuva toiminta, jonka ansiosta on aikojen myötä kehittynyt merkittävä maatalousperinne.

Jo antiikin ajoista lähtien Arancia del Garganon maine on kiirinyt alueen ulkopuolelle, ja lukuisat kirjailijat, kuten Gabriele d'Annunzio, ovat maininneet sen teoksissaan. 1700-luvun lopusta alkaen Garganon sitrushedelmille on omistettu merkittävä juhlakulkue, joka vielä tänäänkin järjestetään vuosittain helmikuussa Pyhän Valentinuksen, sitrushedelmätarhojen suojeluspyhimyksen kunniaksi ja jossa siunataan appelsiini- ja sitruunapuut ja niiden hedelmät. On säilynyt lukuisia luetteloita, valokuvia, julisteita ja esitteitä, jotka kertovat Garganon erinomaisten ja ainutlaatuisten sitrushedelmien huikeasta maineesta myös Italian rajojen ulkopuolella.

Ensimmäiset historialliset viittaukset sitrushedelmien viljelyyn alueella ovat vuodelta 1003, kun Barin herttua Melo halusi todistaa normanneille Garganon maataloustuotannon rikkaudesta lähettämällä näille Garganon ”pomi citrini” -hedelmiä, toisin sanoen hapanappelsiineja. Sitrushedelmien kukoistava kauppa Vico del Garganon ja Rodi Garganicon kuntien ja Venetsian välillä voimistui entisestään 1600-luvulla. Kauppa jatkui edelleen vilkkaana 1800-luvulla, ja Arancia del Garganon maine kantautui muihin Euroopan maihin ja aina Amerikan mantereelle asti.

4.7 Valvontaelin:

Nimi: C.C.I.A.A. di Foggia Osoite: via Dante, 27 I-71100 Foggia Puhelin: 0881797111 Faksi: 0881726046 S-posti: —

Valvontaelin on nimetty julkisviranomainen.

4.8 Merkintä: Pakkauksissa on oltava seuraavat merkinnät:

”Arancia del Gargano” sekä kaupan pidetty ekotyyppi ”biondo comune” tai ”duretta,” tunnus, maininta SMM, myös auki kirjoitettuna, sekä tiedot tuottajasta, pakkaajasta, myyjästä ja alkuperäisestä nettopainosta.

Tuotteet, joiden valmistuksessa on käytetty raaka-aineena maantieteellisellä merkinnällä suojattua Arancia del Garganoa (myös jalostettuna tai muuten käsiteltynä), voidaan saattaa kulutukseen pakkauksissa, joissa viitataan kyseiseen nimitykseen ilman yhteisön tunnusta, seuraavin edellytyksin:

varmennettu SMM-tuote on tuotteen ainoa kyseiseen tavaraluokkaan kuuluva ainesosa;

suojatun maantieteellisen merkinnän käyttäjillä on oltava kyseisen merkinnän rekisteröinnin myötä vahvistettujen teollis- ja tekijänoikeuksien haltijoiden hyväksyntä. Viimeksi mainitut ovat muodostaneet maa- ja metsätalousministeriön tunnustaman ryhmittymän, joka myös huolehtii merkinnän käyttäjien merkitsemisestä erityisiin rekistereihin ja valvoo suojatun nimityksen asianmukaista käyttöä. Mikäli tällaista valvovaa ryhmittymää ei ole nimetty, näistä toimista vastaa maa- ja metsätalousministeriö asetuksen (ETY) N:o 2081/92 täytäntöönpanosta vastaavana kansallisena viranomaisena.

Tunnus muodostuu kahdesta tyylitellystä appelsiinista ja appelsiinipuun oksasta, jossa on myös lehtiä. Kuva on sijoitettu soikioon, jossa on myös teksti ”Arancia del Gargano” sekä kyseisen tekstin alapuolella keskellä maininta ”Indicazione Geografica Protetta”.

Appelsiinit ovat oranssinväriset, teksti ”Arancia del Gargano” valkoinen oranssilla pohjalla, oksa ja lehdet ovat vihreät ja kaarenmuotoinen teksti ”Indicazione Geografica Protetta” stilisoiduin varjostetuin kirjaimin alaperspektiivistä kuvattuna.

4.9 Kansalliset vaatimukset: —

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikka, B-1049 Bryssel.